**Lectio Divina**

**Is-XXVII Ħadd Matul is-Sena**

**Sena Ċ**

**Lq 17, 5-10**

Ninsabu fl-aħħar tat-tieni parti tar-rakkont tal-vjaġġ ta’ Ġesù lejn Ġerusalemm (13,22-17,10). Propju wara din is-silta *Lq* jerġajagħti l-aħbar li Ġesù reġa beda triqtu (ara 17,11). Naraw li l-oppożizzjoni lejn Ġesù u l-għedewwa tiegħu qiegħda tiżdied. *Lq* jagħlaq din il-parti bl-istess mod kif kien bdiha: it-twissijiet lid-dixxipli (ara 13, 22-30). Bħala tweġiba għat-tentazzjoni li jieħdu d-dixxipulat *lightly,* id-dixxipli huma mistiedna jiġġeddu u jikkonvertu. Dan it-tiġdid għandu jkun kemm individwali kif ukoll komunitarju.

Parti minn dan il-materjal kien oriġinarjament polemika kontra l-mentalità tal-Fariżej. Il-fatt li minkejja li meta kiteb il-Vanġelu il-Fariżej ma kienx għadhom jeżistu, *Lq* xorta waħda inkluda dan il-materjal juri li l-istess riskji li Ġesù jiftaħ għajnejn il-Lhud minnhom għadhom preżenti fi ħdan il-komunitajiet Kristjani.

**v. 5: L-appostli qalu lill-Mulej: “Kattar fina l-fidi”.**

Biex nifhmu x’kien hemm wara din it-talba rridu inżommu quddiem għajnejna dak li Ġesù jgħid eżatt qabel: “*Ma jistax ikun li ma jingħatawx skandli; imma ħażin għalih min ikun ħtija tagħhom! Ikun aktar jaqbillu jekk jorbtulu ma' għonqu ġebla tat-tħin u jitfgħuh il-baħar milli jagħti skandlu lil wieħed minn dawn iċ-ċkejknin. Oqogħdu attenti! Jekk ħuk jaqa' f'xi dnub, widdbu, u jekk jindem aħfirlu. U jekk jonqsok seba’ darbiet f’ġurnata, u jdur lejk seba' darbiet u jgħidlek, ‘Jisgħobbija,’ aħfirlu.*” (17, 1-4) Dawn ir-rekwiżiti ta’ Ġesù x’aktarx li tant impressjonaw lill-appostli li jindunaw li biex jgħixuhom hemm bżonn doża qawwija ta’ fidi li twassalhom biex jgħixu dak li jidher impossibli minħabba d-dgħufija umana. Din it-talba tirrifletti wkoll l-esperjenza tad-dixxipli wara l-qawmien li jindunaw dejjem iżjed li l-fidi hija don li l-Mulej biss jista’ jagħti u jkabbar. “*Xmun! Xmun! Ara, ix-Xitan riedkom f'idejh biex jgħaddikom mill-għarbiel bħall-qamħ; imma jiena tlabt għalik, biex il-fidi tiegħek ma tiġix nieqsa.*” (22, 31-32). Il-fidi huwa dak l-atteġġjament li l-bniedem jinduna li ma jista’ jagħmel xejn biex jakkwistah, imma li jiskoprih bħala don u jagħmillu l-wisa’ billi jitbattal minnu nnifsu. Il-fidi hija mitluba partikularment lill-mexxejja tal-komunità: quddiem is-serjetà ta’ dak li hu mitlub minnhom, it-tweġiba tagħhom hi li jitolbu lill-Mulej jagħnihom bid-don tal-fidi.

**v. 6: Weġibhom il-Mulej: “Kieku kellkom fidi mqar daqs żerriegħa tal-mustarda, kontu tgħidu lil din is-siġra tat-tut, «Inqala’ u mur tħawwel fil-baħar,» u hi kienet tisma’ minnkom.**

Ġesù jwieġeb lid-dixxipli tiegħu billi juża iperbole: meta wieħed jeżaġera apposta biex jisħaq xi ħaġa. It-tuta hija siġra relattivament kbira u li tniżżel għeruq fondi u mifruxin. Hija ħaġa iebsa li taqlagħha mill-għeruq u iktar u iktar li tikber fl-ilma fond. Iż-żerriegħa tal-mustarda hija mill-iżgħar f’għajnejn il-bniedem tant li żerriegħa waħda wieħed bilkemm jaraha fuq sebgħu. Iżda minkejja ċ-ċokon tagħha din għandha ġewwa fiha qawwa impressjonanti (ara *Lq* 13, 18-19). Ġesu jisħaq fuq il-kwalità tal-fidi u mhux fuq il-kwantità. Il-kalkolu tal-kwantità huwa kalkolu uman li ftit iservi biex wieħed jinterpreta dak li jiġi minn Alla. Wieħed jista’ jikkalkula l-flus, il-propjetà, is-snin... Il-fidi ma tistax tiġi meqjusa b’xi kalkolu. Dak li jikkwalifikaha mhuwiex il-kobor imma l-awtentiċità tagħha. Hi tinħass mill-preżenza jew in-nuqqas tagħha, mhux biss fl-affarijiet straordinarji imma f’dak kollu li l-individwu u l-komunità jgħaddu minnhom. Hija bħal qawwa inviżibbli li tibdel ta’ taħt fuq il-ġrajjiet tal-ħajja ta’ kuljum. Peress li l-bniedem jisħaq ħafna fuq il-kwantità, hemm ir-riskju kbir li l-fidi – bħaż-żerriegħa tal-mustarda li mal-ewwel daqqa hija realtà ċkejkna u bla ebda valur – tiġi mwarrba u tintilef, u l-bnedmin jibdew jikkalkulaw skont kriterji oħra: “*Intom taħsbu li Bin il-Bniedem se jsib il-fidi fuq l-art meta jiġi?”* (18, 8).

**v. 7-8: “Wieħed minnkom ikollu qaddej qiegħed jaħrat jew jirgħa; meta jidħol mill-għalqa x’se jgħidlu? «Ejja, isa, u oqgħod għall-ikel»? jew, «Lestili x’niekol, ilbes il-fardal u newwilli sa ma niekol u nixrob jien, u mbagħad tiekol u tixrob int?»**

Bħalma jiġri diversi drabi qabel, anki hawnhekk Ġesù jtemm it-tagħlim tiegħu b’parabbola. Din hija t-tkomplija tal-parabbola li nsibu fi 12, 35-37: “*Henjin dawk il-qaddejja li meta jiġi sidhom isibhom jishru! Tassew ngħidilkom, li hu jitħażżem, iqegħedhom madwar il-mejda, u jgħaddi quddiemhom iservihom.*” (v. 37). Filwaqt li hemmhekk hija ppreżentata l-gratuwità assoluta ta’ Alla lejn il-qaddejja tiegħu, hawnhekk naraw il-wiċċ l-ieħor tal-munita: ir-responsabilità kbira tal-qaddej u d-dipendenza assoluta tad-dixxiplu fuq Sidu. Ġesù juża qagħda soċjali magħrufa sewwa f’dak iż-żmien li sservi biex is-semmiegħa jużawha bħala paragun għar-relazzjoni tagħhom ma’ Alla. Imma dan ma jfissirx li r-relazzjoni ta’ Alla mal-qaddejja tiegħu hija identifikata għal kollox mar-relazzjoni tas-sid mal-ilsir (*doulos*). Id-dixxiplu mhux imsejjaħ ilsir għax tonqsu d-dinjità jew il-libertà. Luqa u Pawlu kemm-il darba jużaw *doulos* biex jirreferu għal dawk li għandhom xi ministeru ta’ responsabilità li bih jaqdu l-komunità (ara *Atti* 4,29; 16,17; *Rum* 1,1; *1 Kor* 7,22; *Gal* 1,10). Għalhekk il-Kristjani – b’mod partikulari dawk li tqiegħdu fit-tmexxija – huma lsiera mhux għax Alla jittrattahom hekk, imma għax huma msejħin biex ikunu bħal Sidhom. Għal Ġesù din hija xi ħaġa ta’ importanza ewlenija tant li juriha fl-aħħar ikla: “[...] *L-akbar fostkom għandu jġib ruħu ta’ l-iżgħar wieħed, u min hu fuq l-oħrajn iġib ruħu ta' qaddej. Għax min hu l-akbar, dak li jkun fuq il-mejda, jew dak li jkun qiegħed jaqdi? M’hux dak li jkun fuq il-mejda? Imma jien qiegħed fostkom nagħmilha ta’ qaddej.*” (*Lq* 22,24-27; ara *Fil* 2,6-7, *Ġw* 13,15). Minn hawnhekk tiġi l-ħtieġa għall-membri tal-Knisja – b’mod speċjali l-mexxejja – li jkollhom imġieba umli u twajba u li (bħalma l-ilsiera jgħixu b’riferiment kontinwu għal sidhom) jgħixu kontinwament għal Kristu.

**v. 9: Jaqaw se jroddlu ħajr lill-qaddej talli jkun għamel li ordnalu?**

Għal darb’oħra din hi l-perspettiva li tikkonċerna lill-qaddej/ilsir: li joqgħod attent milli jrabbi fih il-mentalità tal-pretensjonijiet minn sidu. Dan ma jfissirx li l-għemil tal-bniedem jew il-fedeltà tiegħu għar-rieda ta’ Alla huma bla valur quddiem Alla, bħallikieku Alla ma jimpurtahx minn dak li jagħmel il-bniedem (ara, *Lq* 12,37). Alla jsawwab l-hena tiegħu fuq dawk li huma fidili lejh: “*Sewwa qaddej tajjeb u fidil; int kont fidil fil-ftit, u jien se nafdak fuq ħafna; idħol fl-hena ta’ sidek*” (*Mt* 25,23). Il-problema tiġi mill-atteġġjament li jista’ jqum quddiem id-doni tas-Sid, li jsawwab ħafna fuq il-qaddej li jista’ jagħtih biss ftit. Dan l-atteġġjament jista’ jieħu l-forma tal-pretensjonijiet li jtellfu kull gratuwità. Dak li nagħmel għal Alla nimmaġina li qed nagħmlu bil-ħila tiegħu u fil-loġika (konxja jew inkonxja) tal-iskambju (*do ut des*). Dak li jagħtini Alla, minn grazzja gratuwita jsir dritt, u d-dejn li jien għandi ma’ Alla jinbidel f’obbligu li Hu għandu lejja: “*Ġew ta' l-ewwel, u stennew li kienu se jirċievu iktar, iżda huma wkoll ħadu dinar kull wieħed. Huma u jitħallsu qabdu jgemgmu kontra s-sid*.” (*Mt* 20,10-11). Dan l-atteġġjament jgħarraq ir-relazzjoni li l-qaddejja għandhom ma’ Alla u jesprimi ruħu b’mod konkret fi pretensjonijiet li wieħed jibda jistenna mill-Knisja.

**v. 10: Hekk ukoll intom, meta tagħmlu kull ma tkunu ordnati, għidu, «Aħna qaddejja li ma niswew għal xejn; għamilna biss dak li kellna nagħmlu.»”**

Anki hawnhekk – huwa u jindirizza lil dawk li kienu qed jisimgħuh – Ġesù jerġa jirrikorri għal paradoss. Il-qaddej li jagħmel kulma kien mitlub minnu, xorta waħda jistqarr li hu *achreios*. Dan l-aġġettiv jintuża darba oħra biss fil- Testment il-Ġdid biex ifisser lit-tielet qaddej tal-parabbola tat-talenti (ara *Mt* 25,30, “bla fejda”), liema qaddej naqas minn dmiru. Meta Ġesù jgħid lid-dixxipli sabiex jagħrfu lilhom infushom “bla siwi ta’ xejn”, huwa jistedinhom sabiex jagħrfu li Alla jimxi magħhom ferm iktar minn xi ħadd li sempliċiment iħallashom ta’ għemilhom. Il-qaddej jagħraf il-valur tiegħu mhux fil-“ftit” li jista’ joffri imma fid-doni kbar li tah is-Sid u li hu ma jistax jwieġeb għalihom jekk mhux b’mod imperfett u insuffiċjenti. Għalhekk mhuwiex il-qaddej li jista’ jagħti valur lilu nnifsu u lill-għemilu, imma dan kollu ġej minn Alla: “*Int, min hu li għażlek? X’għandek li ma ngħatalikx? U jekk ingħatalek, l-għala tiftaħar bħallikieku ma ngħatalek xejn?”* (*1 Kor* 4,7)